
FORSLAG
Fiskeriudvalget opfordrer Udenrigsudvalget og Udvalget om International Handel, som er korresponderende udvalg, til at optage følgende forslag i det beslutningsforslag, de vedtager:
A.	der henviser til, at den fælles fiskeripolitik[footnoteRef:1] kræver, at EU fremmer og sikrer politikkens mål og principper inden for alle fiskeriaktiviteter uanset geografisk område for at skabe lige vilkår for interessenter i og uden for EU; der henviser til, at den fælles fiskeripolitik også kræver, at EU samarbejder internationalt på grundlag af den bedste tilgængelige videnskabelige viden og bekæmper ulovligt, urapporteret og ureguleret fiskeri (IUU-fiskeri); [1:  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).] 

B.	der henviser til, at overskrift fem (fiskeri) i anden del af handels- og samarbejdsaftalen mellem EU og Det Forenede Kongerige[footnoteRef:2] anerkender vigtigheden af at bevare og forvalte havets biologiske ressourcer og økosystemer på en bæredygtig måde på grundlag af den bedste foreliggende videnskabelige rådgivning samt vigtigheden af at fremme ansvarlige og bæredygtige fiskeri- og akvakulturaktiviteter, god fiskeriforvaltning og den rolle, handel spiller med hensyn til at nå målene; [2:  Handels- og samarbejdsaftale mellem Den Europæiske Union og Det Forenede Kongerige Storbritannien og Nordirland (EUT L 149 af 30.4.2021, s. 10).] 

C.	der henviser til, at Det Forenede Kongeriges udtræden af EU har haft alvorlige konsekvenser for EU's fiskerflåde, hvilket har ført til tab af kvoter, oplægning af fartøjer og afbrydelse af veletablerede kommercielle virksomheder og handel;
D.	der henviser til, at der blev oprettet en brexittilpasningsreserve[footnoteRef:3] ("reserven") med henblik på at yde finansielle bidrag for at imødegå negative konsekvenser i medlemsstater, regioner og sektorer som følge af Det Forenede Kongeriges udtræden af EU og dermed afbøde de deraf følgende negative konsekvenser for den økonomiske, sociale og territoriale samhørighed; der henviser til, at skiftet i kvoteandele fra EU til Det Forenede Kongerige i den overgangsperiode, der er aftalt i handels- og samarbejdsaftalen, vil få store negative økonomiske konsekvenser for EU's fiskere; [3:  Europa-Parlamentets og Rådets forordning (EU) 2021/1755 af 6. oktober 2021 om oprettelse af brexittilpasningsreserven (EUT L 357 af 8.10.2021, s. 1).] 

E.	der henviser til, at Specialudvalget om Fiskeri skal udarbejde flerårige bevarelses- og forvaltningsstrategier, som skal udgøre grundlaget for fastsættelse af de samlede tilladte fangstmængder og andre forvaltningsforanstaltninger, herunder for bestande uden for kvoten, fastlæggelse af videnskabelige data til fiskeriforvaltningsformål samt udveksling af disse data med videnskabelige organer, så de kan yde den bedst mulige videnskabelige rådgivning;
F.	der henviser til, at protokollen om adgang til farvande, der blev inkluderet som bilag 38 til handels- og samarbejdsaftalen, fastsætter en "tilpasningsperiode" fra den 1.  januar 2021 til den 30. juni 2026, under hvilken begge parter giver den anden parts fartøjer fuld adgang til sine farvande med henblik på fiskeri af de angivne fiskebestande; der henviser til, at gensidig adgang til farvande og fiskeressourcer efter denne dato vil blive genstand for årlige forhandlinger mellem EU og Det Forenede Kongerige; understreger behovet for klarhed om perioden efter overgangsperioden for at opretholde investeringer i sektoren.
G.	der henviser til, at de energirelaterede bestemmelser i handels- og samarbejdsaftalen også finder anvendelse indtil den 30. juni 2026; der henviser til, at Associeringsrådet imidlertid kan forlænge dem indtil den 31. marts 2027 og derefter hvert år;
H.	der henviser til, at handels- og samarbejdsaftalen gradvist reducerer EU-flådens andel af fiskerimulighederne i Det Forenede Kongeriges farvande med 25 % frem mod 2026, hvilket vil påvirke alle dele af EU-flåden, navnlig ikkeindustrielt fiskeri;
1.	påpeger, at den fulde virkning af brexit endnu ikke er fuldt kendt, ikke mindst fordi den fulde gennemførelse af handels- og samarbejdsaftalen for så vidt angår fiskeri stadig er i gang og først vil blive afsluttet efter overgangsperiodens udløb den 30. juni 2026; fremhæver vigtigheden af en loyal gennemførelse af handels- og samarbejdsaftalen, i betragtning af at der til stadighed dukker nye spørgsmål op; er enig i betragtningerne i Kommissionens gennemførelsesrapport om, at der fortsat resterer visse udfordringer, såsom gennemførelsen af elhandelsaftaler og en fuldstændig og korrekt gennemførelse af fiskeribestemmelserne;
2.	opfordrer Kommissionen til at træffe alle de nødvendige foranstaltninger til at sikre opretholdelse af den gensidige adgang til farvande og fiskeressourcer efter den 30. juni 2026, og at der ikke sker yderligere kvotereduktioner for EU's fiskere; opfordrer til, at udveksling af fiskerikvoter mellem parterne strømlines og gøres håndterbare for sektoren; opfordrer indtrængende Kommissionen til at holde alle forhandlingskanaler med Det Forenede Kongerige åbne med henblik på at finde stabile og varige løsninger, der er til gavn for begge parter, og som giver fiskerne og hele fiskerisektoren stabile og forudsigelige vilkår og dækker perioden efter 2026; minder om det tidsmæssige sammenfald mellem bestemmelserne i partnerskabs- og samarbejdsaftalen om energi og om gensidig adgang til farvande og fiskeressourcer og bemærker den implicitte forbindelse mellem disse to sektorområder i handels- og samarbejdsaftalen;
3.	bemærker Irlands unikke situation på grund af landets grænse til Nordirland og "voisinage"-aftalen om gensidig adgang til 0-6 sømilezonen samt dets historiske afhængighed af gensidig adgang til Det Forenede Kongeriges farvande;
4.	udtrykker dyb bekymring over usikkerheden som følge af revisionsklausulen (artikel 510) under overskrift fem ("Fiskeri") i handels- og samarbejdsaftalens anden del, som vil finde anvendelse, når de første fire år efter tilpasningsperioden er gået; opfordrer Kommissionen til hurtigt og på en beslutsom og gennemsigtig måde at indlede forhandlinger om en flerårig aftale for tiden efter 2026, samtidig med at stabiliteten i, den økonomiske levedygtighed af og forudsigeligheden for sektoren sikres; fremhæver, at denne aftale skal knyttes til den overordnede revision af handels- og samarbejdsaftalen og ikke må tillade yderligere tab af fælles kvoter for EU; understreger i den forbindelse vigtigheden af at holde alle aspekter af handels- og samarbejdsaftalen indbyrdes forbundne, navnlig af at knytte Det Forenede Kongeriges adgang til det indre marked til handels- og samarbejdsaftalens bestemmelser om fiskeri;
5.	gentager, at gensidig og vedvarende adgang til farvande og fiskeressourcer skal ses som en væsentlig del af forbindelserne mellem EU og Det Forenede Kongerige og derfor bør behandles sammen med de mange spørgsmål om handel og adgang til det indre marked; minder Kommissionen om, at det er af afgørende betydning at sikre, at handels- og samarbejdsaftalen fra 2026 anvendes på en stabil og bæredygtig måde efter overgangsperioden;
6.	minder om, at EU, hvis Det Forenede Kongerige beslutter at begrænse EU-fiskerfartøjers adgang til britiske farvande ved tilpasningsperiodens udløb, vil kunne træffe foranstaltninger til at beskytte sine interesser; der henviser til, at disse foranstaltninger i overensstemmelse med selve handels- og samarbejdsaftalen omfatter genindførelse af told eller kvoter på import af fisk fra Det Forenede Kongerige og suspension af andre dele af handels- og samarbejdsaftalen, hvis der er risiko for alvorlige økonomiske eller sociale vanskeligheder for EU's fiskersamfund; understreger i den forbindelse, at EU bør overveje at knytte andre specifikke dele af handels- og samarbejdsaftalen, såsom Det Forenede Kongeriges adgang til det europæiske elektricitetsmarked, samt andre relevante sektorer i henhold til handels- og samarbejdsaftalen, sammen med EU's adgang til Det Forenede Kongeriges farvande og fiskeressourcer;
7.	understreger, at for at sikre, at handels- og samarbejdsaftalen gennemføres fuldt ud, bør alle relevante retlige instrumenter anvendes og håndhæves, herunder dem, der vedrører markedsadgang, samt alle udlignings- og reaktionsforanstaltninger og tvistbilæggelsesmekanismer, der er fastsat i handels- og samarbejdsaftalen;
8.	opfordrer Kommissionen til at bistå medlemsstaterne med at anvende midlerne under brexittilpasningsreserven hurtigere og fuldt ud til at fremme og støtte fiskerisektoren og de berørte kystsamfund og til at kompensere for de tab, som samtlige flåder har lidt, herunder ikkeindustrielle flåder; beklager, at midlerne fra brexittilpasningsreserven ikke anvendes til at hjælpe engrossektoren og sektoren for forarbejdning af fisk, som er blevet hårdt ramt af denne krise;
9.	opfordrer Det Forenede Kongerige til at afstå fra at vedtage diskriminerende ensidige tekniske foranstaltninger; gentager, at handels- og samarbejdsaftalen fastsætter, at de tekniske foranstaltninger bør være forholdsmæssige, være baseret på bedste foreliggende videnskabelige rådgivning og finde ensartet anvendelse på begge parters fartøjer, samt at de bør meddeles på forhånd; understreger den rolle, som Specialudvalget om Fiskeri spiller med hensyn til at finde en fælles tilgang til tekniske foranstaltninger og drøfte enhver foranstaltning, som den ene part underretter den anden om; påpeger, at handels- og samarbejdsaftalen forpligter begge parter til nøje at begrunde den ikkediskriminerende beskaffenhed ved alle foranstaltninger inden for dette område og nødvendigheden af at garantere miljømæssig bæredygtighed på lang sigt på grundlag af videnskabelige beviser; gentager, at det er yderst ønskeligt, at Det Forenede Kongerige overholder EU-reglerne så nøje som muligt; understreger, at der bør være mere koordinering med EU på dette område, og at der bør være passende procedurer for underretning og deltagelse; opfordrer Kommissionen til at være særlig opmærksom på, at disse betingelser bliver opfyldt, og til at reagere kraftigt, hvis Det Forenede Kongerige handler på en diskriminerende måde;
10.	fremhæver navnlig, at udpegelsen af beskyttede havområder skal være ikkediskriminerende, videnskabeligt baseret og forholdsmæssig; understreger, at beskyttede havområder bør udpeges med veldefinerede bevaringsmål og ikke bør bruges som et redskab til at begrænse udenlandsk adgang til farvande; beklager i den forbindelse den ensidige tilgang, som Det Forenede Kongerige har anlagt i forbindelse med udpegelsen af nye områder med restriktioner for fiskeri omkring Doggerbanke, og det forhold, at Det Forenede Kongerige planlægger at anvende disse områder til andre økonomiske aktiviteter;
11.	modsætter sig alle beslutninger, der træffes ensidigt, og som fastsætter fiskerimuligheder, der er i strid med folkeretten eller den bedste foreliggende videnskabelige rådgivning, og dermed sætter spørgsmålstegn ved troværdigheden af internationale aftaler og underminerer bæredygtigheden af udnyttelsen af fælles ressourcer; opfordrer indtrængende Kommissionen til at træffe alle nødvendige og forholdsmæssige foranstaltninger til at bilægge tvister med andre berørte internationale partnere og til at sikre overholdelse af internationale forpligtelser;
12.	minder om, at brexit ændrede forbindelserne mellem landene i Nordatlanten; mener, at brexit ikke bør misbruges til at manipulere fordelingen af kvoter i aftalerne med landene i nord; fastholder, at den historisk udviklede fordeling af fiskerimuligheder, der altid er baseret på de(n) bedste tilgængelige videnskabelige data og rådgivning, bør respekteres; opfordrer Kommissionen til at finde stabile og langsigtede fiskeriforvaltningsordninger med sine modparter i det nordøstlige Atlanterhav;
13.	udtrykker bekymring over udstedelsen af licenser til EU-fartøjer; bemærker, at fartøjer på under 12 meter var blandt dem, der blev hårdest ramt af forsinkelser i udstedelsen af fiskerilicenser eller som følge af afslag på udstedelsen af licenser, fordi mange af dem ikke var udstyret med fartøjsovervågningssystemer i hele referenceperioden; beklager, at handels- og samarbejdsaftalen ikke tog hensyn til de gældende regler om fartøjsovervågningssystemer i henhold til EU's forordninger, som også var bindende for Det Forenede Kongerige før brexit; opfordrer indtrængende Kommissionen til at fortsætte sine bestræbelser på at nå til enighed om de uløste licensspørgsmål, herunder adgangsniveauet for fiskerfartøjer med licens i Det Forenede Kongeriges farvande og kronbesiddelser, og til at udvikle en fremtidig licensordning sammen med Det Forenede Kongerige, som fungerer i praksis;
14.	bemærker, at spørgsmålene vedrørende udstedelse af licenser til EU-fartøjer har en stor indvirkning på småfiskere, navnlig fra det nordlige Frankrig og Normandiet, da disse fartøjer ikke er i stand til at ændre deres fiskeriområde;
15.	opfordrer indtrængende parterne i handels- og samarbejdsaftalen til at intensivere deres bestræbelser på at fremme bæredygtigt fiskeri og god fiskeriforvaltning på internationalt plan ved at fremme oprettelsen af regionale fiskeriforvaltningsorganisationer (RFFO'er); opfordrer navnlig indtrængende Kommissionen til at samarbejde med de britiske myndigheder og de øvrige involverede parter med henblik på at oprette en RFFO i det sydlige Atlanterhav;
16.	udtrykker bekymring over konsekvenserne af forskydningen af fiskeriindsatsen efter gennemførelsen af handels- og samarbejdsaftalen, navnlig i Den Engelske Kanal; opfordrer Kommissionen til at fremlægge et forslag om en regional forvaltningsplan for Den Engelske Kanal og Nordsøen for at afbøde denne indvirkning og undgå overfiskning;
17.	opfordrer indtrængende Kommissionen og Rådet til at sikre, at alle beslutninger, der træffes inden for rammerne af handels- og samarbejdsaftalen, og navnlig beslutninger, der vedrører tekniske foranstaltninger, respekterer de forskellige institutioners beføjelser og følger den relevante lovgivningsproces;
18.	glæder sig over, at såvel EU som Det Forenede Kongerige er medlem af alliancen for tiltag mod IUU-fiskeri, der blev oprettet i juni 2022 for at øge ambitionerne og indsatsen i kampen mod IUU-fiskeri på internationalt plan;
19.	minder om, at handels- og samarbejdsaftalen giver parterne mulighed for at høre civilsamfundet; opfordrer derfor til, at repræsentanter for fiskerisektoren, regionale myndigheder, kystsamfund og andre interessenter inddrages aktivt i overvågningen og gennemførelsen af handels- og samarbejdsaftalen; opfordrer indtrængende Kommissionen til i denne henseende at fremme dannelsen af en intern rådgivende gruppe inden for fiskeri, uden at dette berører de allerede eksisterende rådgivende råd;
20.	gentager sin opfordring til Kommissionen om at hilse sin rolle som EU's repræsentant over for tredjelande velkommen, således at den kan foreslå forbedrede modeller for deltagerbaseret forvaltning og fælles forvaltning i grænseoverskridende situationer med tredjelande;
21.	understreger behovet for at sikre, at arbejdet i Specialudvalget om Fiskeri er gennemsigtigt, og at Parlamentet regelmæssigt ajourføres om dette arbejde og de beslutninger, der træffes; kræver, som Parlamentet[footnoteRef:4] tidligere har anmodet om, at tekniske repræsentanter fra Fiskeriudvalget indbydes til at deltage som observatører i møderne i Specialudvalget om Fiskeri. [4:  Europa-Parlamentets beslutning af 5. april 2022 om fremtiden for fiskeriet i Den Engelske Kanal, Nordsøen, Det Irske Hav og Atlanterhavet efter Det Forenede Kongeriges udtræden af EU (EUT C 434 af 15.11.2022, s. 2)] 

